ناتو ایله آوروپا بیرلیگی آراسیندا امکداشلیغین نؤوبتی مرحله‌یه چیخاریلماسی، روسیا و چینه قارشی امکداشلیغین آرتیریلماسی و اوکراینایا دستکین داوام ائتدیریلمه‌سی اوچون بیرگه بیانات ایمضالانیب.
بیرگه بیاناتی ناتو-نون باش کاتیبی ینس استولتنبرگ، آوروپا بیرلیگی کمیسیونونون صدری اورزولار فن در لاین و آوروپا بیرلیگی شوراسی‌نین صدری شارل میشل ناتو-نون بلژیک-ین پایتاختی بروکسل-ده‌کی منزیل-قرارگاهیندا کئچیریلن مراسیمده ایمضالاییب‌لار.
2016  و 2018-جی ایللرده ایمضالانمیش بیاننامه‌لر اساسیندا حاضیرلانان یئنی سندده ناتو-آوروپا بیرلیگی امکداش‌لیغی‌نین عمومی دگرلره اساسلاندیغی، حاضیردا یورو-آتلانتیک بولگه سی‌نین سون ایللرین ان جدی تهلوکه‌سی ایله اوز-اوزه قالدیغی و روسیانین اوکراینا‌داکی محاربه‌سی‌نین اولوسلار آراسی حقوقون پوزولماسی معناسینی داشیدیغی وورغولانیب.
"روسیانین محاربه‌سی آوروپادا و دونیادا تهلوکه‌سیزلیگی و ثابت‌لیگی پوزور"، -دئیه بیلدیریلن بیاناتدا روسیانین تجاووزکارلیغی ان سرت شکیلده پیسلنیب.
ناتو و آوروپا بیرلیگی روسیا رهبرلیگینی قوشون‌لارینی درحال اوکراینا‌دان چیخارماغا چاغیرا‌راق، اوکراینایا دستکین داوام ائتدیگینی و بوندان سونرا دا داوام ائدجگینی وورغولاییب.
اوتوریتر قوه‌لرین ناتو و آوروپا بیرلیگی-نین ماراق‌لارینا قارشی بیر سیناق یاراتدیغی قئید اولونان بیاناتدا "ایستراتژی رقابتین آرتدیغی بیر دؤورده یاشاییریق. چین-ین آرتان ادعاسی و سیاست‌لری موذاکیره ائتمییمیزین واجیب اولدوغو سیناق‌لار اورتایا قویور" دئییلیب.
بیاناتدا آوروپا‌داکی کؤو‌رک و غیری-ثابت وضعیتین ایستراتژی رقیب‌لر و ترور تشکیلات‌لاری اوچون الوئریش‌لی زمین حاضیرلادیغی دا بیلدیریلیب.
بئله بیر دؤورده امریکا ایله علاقه‌لرین اهمیتی وورغولانان بیاناتدا ناتو-نون یورو-آتلانتیک بولگه سینده توپلو ساوونماسینین اساسینی تشکیل ائتدیگینه دقت چکیلیب و "داها ​​گوجلو آوروپا ساوونماسی‌نین" اهمیتی‌نین قبول ائدیلدیگی و بونون ناتو ایله تاماملاییجی اولماسی‌نین واجیب‌لیگی ایفاده ائدیلیب.
"قارشیلاشدیغیمیز تهلوکه‌سیزلیکله باغلی تهدیدلر و اوزلشدیگیمیز سیناق‌لار میقیاسی و بؤیوک‌لوگو باخیمیندان آرتیقجا، اوزون مدتلی امکداشلیغیمیزا اساس‌لانا‌راق طرفداشلیغیمیزی نؤوبتی سویه‌یه قالدیراجاغیق"، - دئیه بیاناتدا بیلدیریلیب
امکداشلیغین آرتیریلاجاغی ساحه‌لر ژئوایستراتژی رقابت، دایانیق‌لی‌لیق مسئله‌لری، کریتیک آلت یاپی لارین قورونماسی، آرتان پوزوجو تکنولوژیلر، اوزای، ایقلیم دییشیک‌لیگی‌نین تهلوکه‌سیزلیک تاثیرلری، خاریجی موداخیله‌لر و اینفورماسیون مانیپولاسیون لاری کیمی ایفاده اولونوب.
